钦定古今图书集成/明伦汇编/宫闱典/第101卷 > 唐
## 钦定古今图书集成/明伦汇编/宫闱典/第101卷 > 唐

唐制，“五等之亲具以宗正寺掌之。”又定“皇帝遣问外
祖母之仪。”

按《唐书百官志》：“宗正寺卿一人，从三品；少卿二人，从
四品上；丞二人，从六品上。掌天子族亲属籍，以别昭
穆。凡亲有五等，先定于司封：一曰皇帝周亲，皇后父
母视三品；二曰皇帝大功亲，小功尊属，太皇太后、皇
太后、皇后周亲视四品；三曰皇帝小功亲，缌麻尊属，
太皇太后、皇太后、皇后大功亲，视五品；四曰皇帝缌”
《麻亲》、袒免尊属；太皇太后、皇太后、皇后小功亲，五曰
皇帝袒免亲，太皇太后小功卑属；皇太后、皇后缌麻
亲，视六品；皇帝亲之夫妇男女，降本亲二等；馀亲降
三等，尊属进一等，降而过五等者不为亲。

按《通典》：“皇帝遣使劳问外祖母疾苦，本司散下其礼，
所司随职供办。内给事一人为使。所司先于受劳问
者第大门外之右，设使者便次，南向。又于内寝庭少
北，设使者位，南向。又于使者位之南三丈所，设授劳
问者位，北向。使者至，受劳问者大门外，掌次者延入
次。使者服公服，摄迎者亦公服。使者出次，立于门西”，
东面。给使二人奉制书案立于使者之南，差退。赞礼
者引摄迎者出立于门东，西面。摄迎者再拜讫，赞礼
者引摄迎者先入，立于门内之右，西面。内典引引使
者入，就内寝庭位立。持案者立于使者之右。受劳问
者服朝服，女侍者引就庭中位立。持案者以案进使者前，使者取制书，持案者退复位。使者称：“有制。”受劳
问者再拜。女侍者进诣使者前，受制书，退授受劳问
者。受劳问者又再拜。内典引使者以下出，女侍者引
受劳问者退。赞礼者引摄迎者随出，各就门外位。摄
迎者再拜，内典引引使者退即便次。赞礼者引摄迎
者入。若受劳问者疾未间不堪受制，则摄迎者于外
堂之庭，拜受制书如上礼。其异者受制书。诣阁、授女
侍者。女侍者受奉入授受劳问者

凡有劳问无《正篇》者，皆临时约准上礼而为之。凡内
侍之属充使，则内侍、内常侍以下，准所慰劳者尊卑，
临时准约。

皇太子于诸王、妃、主以下疾苦，其存问家人亲属之
礼，率尔遣近侍劳问，则主人受劳。问之者，待之亦从
家人亲属之式，不拜迎、拜送，及不为授受之礼。

### 高宗显庆元年九月癸酉皇后制外戚诫

按《唐书高宗本纪》不载按《旧唐书本纪》云云。

### 龙朔二年六月癸亥禁宗戚献纂组雕镂

按：《唐书高宗本纪》云云。

### 中宗嗣圣元年〈即武后光宅元年〉皇太后临朝称制追尊武氏五代祖并为赠谥

按《唐书武后本纪》，“光宅元年二月戊午，皇太后临朝
称制。九月己巳，追尊武氏五代祖克己为鲁国公，妣
裴氏为鲁国夫人；高祖居常为太尉北平郡王，妣刘
氏为王妃；曾祖俭为太尉金城郡王，妣宋氏为王妃；
祖华为太尉太原郡王，妣赵氏为王妃；考士彟为太
师魏王，妣杨氏为王妃。十月丙申，追谥五代祖鲁国”
公曰“靖”，高祖北平郡王曰“恭肃”，曾祖金城郡王曰“义
康”，祖太原郡王曰“安成”，考魏王曰《忠孝》。

### 元宗开元六年十一月丙申享于太庙元皇帝以上三祖枝孙失官者授五品京官皇祖妣家子孙在选者甄择之

按：《唐书元宗本纪》云云。

开元十年诏非外戚至亲，不得出入门庭，妄说言语
按《唐书元宗本纪》。不载按《旧唐书元宗本纪》：开元
十年九月乙亥。制曰：“朕君临宇内。子育黎元。内修睦
亲以叙九族。外协庶政以济兆人。勋戚加优厚之恩。
兄弟尽友于之至。务崇敦本。克慎明德。今小人作孽。
已伏宪章。恐不逞之徒犹未能息。凡在宗属。用申惩
戒。”自今以后，诸王公主驸马外戚家，除非至亲以外，
不得出入门庭，妄说言语。所以共存至公之道，永协
和平之义。克固藩翰，以保厥休。贵戚懿亲，宜书座右。

### 宣宗大中六年敕国舅赐田一依人户供税

按《唐书宣宗本纪》，不载按《旧唐书宣宗本纪》，大中
六年二月，右卫大将军郑光，以赐田请免租税。宰相
魏谟奏曰：“郑光以国舅之亲，赐田可也，免税无以劝
蒸民。”敕曰：“一依人户例供税。”